Rederiet bag passagerskibet ’Scandinavian Star’ foreslog selv en høj forsikringssum på skibet kun en uge før mordbranden i 1990, der kostede 159 mennesker livet.

Ejerne bad daværende forsikringsselskab Fjerde Sø om en forsikringssum på 24 millioner dollars, hvilket var en fordobling af den hidtidige forsikring i et andet selskab – og forsikringsselskabet udstedte en police på det beløb.

Det skete efter en usædvanlig handel, hvor den danske forretningsmand Henrik Johansen havde købt skibet af det amerikanske selskab SeaEscape for 21,7 millioner dollars - hvilket var det dobbelte af, hvad det amerikanske selskab netop samme dag havde givet for skibet, da det købte skibet fra svenske Stena Line.